Diari Oficial de la Generalitat Valenciana


Sumari del DOGV 6540, del 10-06-2011 (2011/6653)

ORDE 10/2011, de 3 de juny, de la Conselleria d'Infraestructures i Transport, sobre la realització del visat de les autoritzacions de transport privat complementari, MPC, d'autoritzacions de transport de viatgers, VD, i d'activitats auxiliars i complementàries del transport, durant l'any 2011.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/06/03/10/dof/vci/html**

### Dades del document

Número de DOGV
:   6540

Data del DOGV
:   10-06-2011

Secció del DOGV
:   I. DISPOSICIONS GENERALS

Número del document
:   2011/6653


Data del document
:   03-06-2011

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * transport de mercaderies
    * transport de viatgers
    * transport de malalts
    * autorització de transport
    * reglamentació del transport
    * legislació

ORDE 10/2011, de 3 de juny, de la Conselleria d'Infraestructures i Transport, sobre la realització del visat de les autoritzacions de transport privat complementari, MPC, d'autoritzacions de transport de viatgers, VD, i d'activitats auxiliars i complementàries del transport, durant l'any 2011. [2011/6653]  
L'Orde FOM/734/2007, de 20 de març, modificada per l'Orde FOM/2185/2008, de 23 de juliol, regula les autoritzacions de transport de mercaderies per carretera, i l'Orde de 23 de juliol de 1997, modificada per l'Orde FOM/2183/2008, de 23 de juliol, regula les autoritzacions del transport discrecional i privat complementari de viatgers amb autobús, estes s'han dictat per a desplegar el Reglament de la Llei d'Ordenació dels Transports Terrestres, aprovat per Reial Decret 1211/1990, de 28 de setembre, modificat pel Reial Decret 1225/2006, de 27 d'octubre, i regulen, entre altres matèries, la necessitat de realitzar el visat d'estes autoritzacions, de conformitat amb el que establix l'article 46 del Reglament esmentat.  
El compliment d'esta obligació de visat, que s'ha de realitzar amb la periodicitat que en cada cas determinen les referides ordes, i d'acord amb el calendari que, si és el cas, s'hi establisca, exigix que, prèviament, es procedisca tant a la determinació del calendari mencionat, com també a dictar les disposicions de contingut pràctic que permeten la realització d'estos visats.  
A fi de complir les exigències esmentades, esta Conselleria ha dictat diverses ordes, sobre la realització del visat de les autoritzacions de transport i d'activitats auxiliars i complementàries d'este. En estes es mantenia el calendari de visats de forma que agrupava el visat de totes les autoritzacions d'una mateixa classe en un únic període de l'any.  
  
A fi d'incrementar l'agilitat i l'eficàcia en la tramitació de les sol·licituds de visat i evitar l'acumulació d'estes, sembla convenient escalonar els períodes de visat mencionats, i establir-ne d'altres més reduïts al llarg de tot l'any, en cada un dels quals correspondria visar només determinades empreses. Es pretén amb això simplificar les obligacions administratives de les empreses titulars d'autoritzacions i facilitar, a més, les labors de vigilància i control del transport.  
  
Per tot això, i fent ús de les atribucions que em conferixen l'article 35, e) de la Llei 5/1983, de 30 de desembre, del Govern Valencià, i el Decret 117/2007, de 27 de juliol, del Consell de la Generalitat, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,  
  
ORDENE  
  
Article 1. Terminis de visat  
1. La sol·licitud de visat es realitzarà davant de l'òrgan competent per a l'atorgament de les autoritzacions per raó del lloc on tinguen el seu domicili fiscal. L'any 2011, el visat de les autoritzacions documentades en targetes de classe mercaderies de privat complementari MPC, transport de servici públic discrecional de viatgers VD, transport sanitari VS, transport de viatgers privat complementari VPC, transport sanitari privat complementari VSC i transport d'arrendament de vehicles amb conductor VTC, s'efectuarà en els terminis fixats en l'apartat 2 d'este article.  
2. Les empreses titulars de les autoritzacions a què fa referència el número anterior d'este apartat hauran de sol·licitar el seu visat d'acord amb el calendari següent:  
a) Les empreses el número d'identificació fiscal o el codi d'identificació fiscal de les quals acabe en 1 i 2, entre el primer i l'últim dies hàbils del mes de juny, els dos inclusivament.  
b) Les empreses el número d'identificació fiscal o el codi d'identificació fiscal de les quals acabe en 3 i 4, entre el primer i l'últim dies hàbils del mes de juliol, els dos inclusivament.  
c) Les empreses el número d'identificació fiscal o el codi d'identificació fiscal de les quals acabe en 5 i 6, entre el primer i l'últim dies hàbils del mes de setembre, els dos inclusivament.  
d) Les empreses el número d'identificació fiscal o el codi d'identificació fiscal de les quals acabe en 7 i 8, entre el primer i l'últim dies hàbils del mes d'octubre, els dos inclusivament.  
e) Les empreses el número d'identificació fiscal o el codi d'identificació fiscal de les quals acabe en 9 i 0, entre el primer i últim dies hàbils del mes de novembre, els dos inclusivament.  
2. La sol·licitud del visat es realitzarà per mitjà de la presentació de l'imprés oficial corresponent, degudament emplenat, al qual s'haurà d'adjuntar la documentació que siga preceptiva d'acord amb el que establix l'orde que desplega el règim jurídic de les autoritzacions de què es tracte.  
La presentació de sol·licituds s'atindrà al que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article 2. Expedició de les noves targetes  
Comprovada la idoneïtat de la documentació presentada i el compliment dels requisits que esta acredita, l'òrgan competent adoptarà les mesures necessàries per a tramitar el visat de les autoritzacions i expedir les corresponents targetes abans que acabe el mes següent a aquell en què s'ha sol·licitat el visat, excepte en el cas dels visats sol·licitats en els mesos de juliol i novembre, que hauran de ser tramitats, respectivament, abans que acaben els mesos de juliol i novembre, que hauran de ser tramitats, respectivament, abans que acaben els mesos de setembre i gener següents.  
  
En aplicació del que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud de visat no disposa dels requisits o no s'acompanya dels documents exigits, l'òrgan competent requerirà l'interessat perquè, en un termini de deu dies, esmene la falta o hi adjunte els documents preceptius, amb indicació que, si no ho fa així, se'l considerarà que ha desistit de la seua petició, i esta s'arxivarà sense més tràmit.  
  
Article 3. Termini de validesa de les targetes de transport  
1. La validesa de les noves targetes expedides després del visat de les autoritzacions s'estendrà fins a l'acabament del mes següent a aquell en què, per aplicació de les regles contingudes en l'apartat primer, corresponga sol·licitar novament el visat de les seues autoritzacions (la qual cosa es farà constar en la mateixa targeta). Les targetes expedides com a conseqüència de sol·licituds de visat, formulades en els mesos de juliol i novembre, tindran validesa, respectivament, fins a l'acabament dels mesos de setembre i gener següents a aquells en què corresponga sol·licitar un nou visat.  
2. Quan, per qualsevol causa, siga necessari expedir una nova targeta a favor d'una determinada empresa en el període comprés entre dos terminis de visat, la validesa de la targeta esmentada només s'estendrà, independentment de la data en què s'haja expedit, fins a l'acabament del mes següent a aquell en què, per aplicació de les regles contingudes en l'apartat primer, corresponga sol·licitar el visat més pròxim de les seues autoritzacions a l'empresa de què es tracte (la qual cosa es farà constar en la mateixa targeta).  
  
Article 4. Normes generals sobre la documentació presentada  
1. Els documents a què fa referència l'apartat u de l'article primer es presentaran en original o per mitjà de còpia compulsada per l'òrgan atorgant del document, per la persona que realitze el visat, o per l'autoritat, el funcionari o l'empleat públic legalment habilitat per a això.  
  
2. D'acord amb el que establixen els articles 57 de la Llei d'Ordenació dels Transports Terrestres i el 56 del seu Reglament, les associacions professionals amb representativitat acreditada podran compulsar la documentació exigida per a la realització del visat, i s'entenen com aquelles que estiguen representades en el Comité Nacional del Transport per Carretera, o, si és el cas, en els òrgans consultius de la corresponent comunitat autònoma.  
  
  
  
Article 5. Coordinació administrativa  
Així mateix, amb l'objectiu d'aconseguir l'agilitat i l'eficàcia administrativa necessària en la tramitació de sol·licituds de visat, i a fi de promoure i obtindre una adequada coordinació que perseguisca un funcionament correcte del sistema de transports per carretera, es constituirà un grup de treball integrat per les associacions més representatives, l'administració general de l'Estat i la Generalitat.  
  
DISPOSICIÓ TRANSITÒRIA  
  
Única  
Les còpies certificades a les quals corresponga el visat durant els mesos de gener, febrer, març, abril i maig, conservaran la validesa fins a l'inici del termini del visat, primer de juny de 2011.  
Les còpies certificades que ja hagueren sigut visades, durant el mes de gener i febrer de 2011, seran plenament vigents i vàlides amb caràcter general.  
  
DISPOSICIÓ DEROGATÒRIA  
  
Única  
Queden derogades totes les disposicions que del mateix rang o d'un rang inferior s'oposen al que establix esta orde. En este sentit queda derogada l'Orde de 13 de febrer de 1995, de la Conselleria d'Obres Públiques, Urbanisme i Transports, sobre realització de visat d'autoritzacions de transport.  
  
DISPOSICIÓ ADDICIONAL  
  
Única  
Es faculta la Direcció General que tinga les competències en matèria de transports perquè dicte les directrius necessàries en execució, interpretació i aplicació d'esta orde, que entrarà en vigor el mateix dia que es publique.  
  
València, 3 de juny de 2011  
  
El conseller d'Infraestructures i Transport,  
MARIO FLORES LANUZA


Còpia Permalink ELI